Dyrevernalliansen og NOAH har anmeldt 260 norske brukere
De skal ha oppsøkt og delt overgrepsmateriale av dyr. Omfanget kom frem i en større kartlegging avisen Nidaros har gjort av norske medlemmer på et nettsted hvor medlemmerkan søke opp og dele bilder og videoer av overgrep mot dyr. – Det er helt avgjørende at politiet slår ned på denne typen nettverk. Det sier kommunikasjonsleder i Dyrevernalliansen, Live Kleveland, til VG.  Denne uken anmeldte organisasjonen 260 norske brukere, og en norsk mann som skal administrere det norske nettverket. Det samme har dyrevernsorganisasjonen NOAH gjort.  De har sendt inn hver sin anmeldelse.  Krever etterforskning  Kleveland i Dyrevernalliansen sier at de visste om at det eksisterer tilsvarende forum, men at de ikke var kjent med denne nettsiden. – Vi ber om at personene etterforskes. Om de enten er skyldige i grove eller gjentatte lovbrudd, så må de miste retten til å eie eller ha med dyr å gjøre resten av levetiden, sier hun. Omfanget bekymrer Dyrevernalliansen.  – Dyr er, i likhet med barn, helt prisgitt av de voksne som tar seg av dem. Og hvis det er overgripere, så er de veldig hjelpeløse, sier kommunikasjonslederen. I Norge er det forbudt å ha seksuell omgang og foreta seksuelle handlinger med dyr i henhold til dyrevelferdsloven.  Det er derimot ikke straffbart å oppsøke bilder og videoer av overgrep.  – Vi kommer til å ta opp dette i Stortinget, og mener at straffeloven og dyrevelferdsloven bør gjennomgås. Vi ønsker strengere og bredere regler enn det det er i dag, sier Kleveland. – Nå ser vi at det trengs. De seneste årene har det vært avsagt flere dommer i Norge om grove overgrep mot dyr, fortsetter hun.  NOAH-leder Siri Martinsen er også tydelig på de mener strafferammen bør skjerpes.  – Vi vet at politiet i større grad kan drive etterforskning dersom strafferammen hadde økt, sier hun. NOAH-lederen sier de er sjokkert etter avsløringen til Nidaros.  – Det er grusomt at dyr er i hendene på mennesker som ønsker å forgripe seg på dem. Det er uakseptabelt at det er dyr i Norge og resten av verden som vi ikke har noe mulighet til å hjelpe hvis ikke politiet slår ned. – Bør reises tiltale  Nidaros har vært i kontakt med mannen som står bak den norske gruppen til nettstedet. Ifølge avisen dreier det seg om en mann i 20-årene som ikke er tidligere straffedømt.  – Nå som Nidaros har funnet ut hvem som administrerer den norske delen av dette forumet bør politiet også kunne gjøre det. Han bør etterforskes, og det bør reises tiltale, sier Kleveland i Dyrevernalliansen.  Kleveland mener oppmerksomhet fra politiet er avgjørende i det forebyggende arbeidet.  – Det vil redde dyr, i tillegg til å sende ut et signal om at dette ikke er fritt frem. Det er viktig å hindre at nye personer ikke tiltrekkes disse miljøene.  Politiet: – Ikke nytt Påtaleansvarlig i Trøndelag politidistrikt, Amund Sand, sier til VG at de allerede har en viss innsikt i denne typen nettverk.  – Sånn sett er det ikke nytt. Men så må vi se på hva vi gjør med denne nye informasjonen. Sand forklarer videre at de skal vurdere om det er grunnlag for etterforskning.  – Når avisen Nidaros klarer å avdekke hvem som administrerer det norske forumet, bør ikke dere klare det da? – Det må vi se på. Vi vil sjekke det på vårt vis, om hvem som har vært involvert i det her. Så må vi se hva vi får frem da.
Dyrevernalliansen og NOAH har anmeldt 260 norske brukere og en norsk administrator, som er aktive på et nettsted det deles overgrepsmateriale av dyr Dyrevernsorganisasjoner ønsker strengere straffer og at politiet skal slå ned på disse nettverkene Trøndelag politidistrikt skal nå vurdere om det er grunnlag for etterforskning